《谢泾川宋宰惠近诗》
宋代·郭祥正

不到泾上邑，倏忽二十载。环山敞楼阁，金碧想未改。

长溪拖翠玉，洗月发光彩。秋声咽松杉，夜气馥兰茝。

白鸟自成群，黄猿行作队。仙人控鲤去，岩下遗迹在。

犹疑深云中，弹琴尚相待。唐儒工翰墨，石壁露璀璨。

意有神明怜，尘藓不得浼。地胜来俊哲，宋子今出宰。

公馀缀吟笔，烂漫排珠琲。又如崆峒兵，百万森甲铠。

寄我数十篇，翛然起沉痗。胸中强搜抉，旧学久荒馁。

欲追天马踪，蹇蹶竟难逮。抚卷怀昔游，魂魄飞𩅝叆。

何当裂云笺，看君吐江海。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。